Document ID: 32014R0966

NARIADENIE KOMISIE (EÚ) č. 966/2014
z 12. septembra 2014,
ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie propionanu vápenatého
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 (1) zo 16. decembra 2008 o prídavných látkach v potravinách, a najmä na jeho článok 14,
so zreteľom na nariadenie Európskeho parlamentu a Rady (ES) č. 1331/2008 (2) zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm, a najmä na jeho článok 7 ods. 5,
keďže:
(1)
V nariadení Komisie (EÚ) č. 231/2012 (3) sa stanovujú špecifikácie prídavných látok uvedených v prílohách II a III k nariadeniu (ES) č. 1333/2008.
(2)
Uvedené špecifikácie možno aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008 buď na podnet Komisie, alebo na základe žiadosti.
(3)
Dňa 10. septembra 2013 bola predložená žiadosť o zmenu špecifikácií týkajúcich sa prídavnej látky propionan vápenatý (E 282). Podľa článku 4 nariadenia (ES) č. 1331/2008 bola sprístupnená členským štátom.
(4)
V súčasných špecifikáciách propionanu vápenatého (E 282) sa stanovuje maximálna úroveň fluoridov v hodnote 10 mg/kg, čo spôsobuje ťažkosti pre dodávky surovín a výrobu tejto prídavnej látky. Propionan vápenatý (E 282) sa získava z oxidu vápenatého (E 529), v prípade ktorého bola stanovená maximálna úroveň fluoridov 50 mg/kg. Na výrobu propionanu vápenatého v súlade so súčasne stanovenou maximálnou úrovňou fluoridov musia výrobcovia používať oxid vápenatý s maximálnou úrovňou fluoridov 33 mg/kg, čo je pod úrovňou v súčasnosti povolenej maximálnej úrovne. V dôsledku toho nie je na európskom trhu dostupný takmer žiadny oxid vápenatý na výrobu propionanu vápenatého. S cieľom disponovať dostatočnou zásobou oxidu vápenatého na výrobu propionanu vápenatého by sa v prípade propionanu vápenatého mala zvýšiť maximálna úroveň fluoridov z 10 na 20 mg/kg.
(5)
Nová maximálna úroveň 20 mg/kg je omnoho nižšia ako maximálne úrovne fluoridov v súčasnosti platné pre iné prídavné látky. Dodatočná expozícia účinkom fluoridov na základe novej maximálnej úrovne by mala zostať obmedzená a nemala by viesť k zvýšeniu celkového príjmu. Preto je vhodné povoliť zmenu špecifikácií týkajúcich sa prídavnej látky propionan vápenatý (E 282).
(6)
S cieľom aktualizovať zoznam prídavných látok platný v Únii má Komisia podľa článku 3 ods. 2 nariadenia (ES) č. 1331/2008 požiadať Európsky úrad pre bezpečnosť potravín o stanovisko okrem prípadov, keď sa nepredpokladá, že predmetná aktualizácia bude mať vplyv na ľudské zdravie. Keďže sa nepredpokladá, že by dotknutá aktualizácia mala vplyv na ľudské zdravie, nie je potrebné vyžiadať od Európskeho úradu pre bezpečnosť potravín jeho stanovisko.
(7)
Nariadenie (EÚ) č. 231/2012 by sa preto malo zodpovedajúcim spôsobom zmeniť.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha k nariadeniu (EÚ) č. 231/2012 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. septembra 2014

Labels: 3
0
1
17